[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.10.2007

COM(2007) 590 τελικό

Πρόταση

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

για την τροποποίηση της απόφασης αριθ. 2005/446/ΕΚ της 30ής Μαΐου 2005 για καθορισμό της προθεσμίας ανάληψης των κονδυλίων του 9ου Ευρωπαϊκού Ταμείου Ανάπτυξης (ΕΤΑ)

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 2 παράγραφος 4 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών μελών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφηκε στην Κοτονού (Benin), στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (εφεξής «εσωτερική συμφωνία για το 9ο ΕΤΑ»)[1], τα κράτη μέλη ορίζουν, πριν από τη λήξη του 9ου ΕΤΑ, ημερομηνία πέραν της οποίας δεν είναι πλέον δυνατόν να αναληφθούν πλέον τα κονδύλια του 9ου ΕΤΑ.

Με την απόφαση αριθ. 2005/446/ΕΚ της 30ής Μαΐου 2005 και βασιζόμενοι σε μία αξιολόγηση του βαθμού υλοποίησης των αναλήψεων υποχρεώσεων και των εκταμιεύσεων στο πλαίσιο του 9ου ΕΤΑ, οι αντιπρόσωποι των κυβερνήσεων των κρατών μελών, που συνήλθαν στο πλαίσιο του Συμβουλίου, όρισαν ως ημερομηνία πέραν της οποίας δεν θα αναληφθούν πλέον τα κονδύλια του 9ου ΕΤΑ την 31η Δεκεμβρίου 2007, προσδιορίζοντας ότι η ημερομηνία αυτή, εν ανάγκη, μπορεί να επανεξεταστεί (ρήτρα λήξης ισχύος).[2]

Τώρα, είναι δυνατόν να επιβεβαιωθεί η ημερομηνία πέραν της οποίας δεν μπορούν πλέον να αναληφθούν τα κονδύλια του 9ου ΕΤΑ. Ωστόσο, δεδομένου ότι το πλαίσιο εξελίσσεται συνεχώς, προτείνεται να τροποποιηθεί η απόφαση για να προστεθούν τρεις εξαιρέσεις από τον γενικό κανόνα, οι οποίες αρχικά περιορίζονταν στο ποσό που χορηγείται για τη χρηματοδότηση της επενδυτικής διευκόλυνσης που διαχειρίζεται η ΕΤΕπ ως ανανεώσιμο κεφάλαιο, οι οποίες δεν θα επηρεάζονται από τη ρήτρα λήξης ισχύος:

- Σύμφωνα με νομική συμβουλή για το καθεστώς των κονδυλίων που κατανέμονται από το σύστημα σταθεροποίησης των εσόδων από εξαγωγές βασικών γεωργικών προϊόντων (STABEX), το Συμβούλιο Υπουργών ΑΚΕ-ΕΚ, κατά τη θέσπιση του πολυετούς χρηματοδοτικού πλαισίου για την περίοδο 2008 έως 2013[3], δέχτηκε ότι τα υπόλοιπα και τα κονδύλια που αποδεσμεύονται μετά την 31η Δεκεμβρίου 2007 στο πλαίσιο του συστήματος STABEX δεν θα επηρεαστούν από τη ρήτρα λήξης ισχύος. Με την απόφαση C(2007)2149 της Επιτροπής της 24ης Μαΐου 2007, τα κονδύλια αυτά θα μεταφερθούν στα αντίστοιχα εθνικά ενδεικτικά προγράμματα των σχετικών χωρών ΑΚΕ.

- Ενόψει ενδεχόμενης καθυστέρησης της έναρξης ισχύος του 10ου ΕΤΑ και κατά την έγκριση του πολυετούς χρηματοδοτικού πλαισίου για την περίοδο 2008 έως 2013, το Συμβούλιο Υπουργών ΑΚΕ-ΕΚ δέχτηκε επίσης την αρχή ότι τα κονδύλια μπορούν να αναληφθούν ακόμη έως τη θέση σε ισχύ του 10ου ΕΤΑ, αλλά αποκλειστικά «για να διασφαλίσουν την ικανότητα λειτουργίας των υπηρεσιών της ΕΕ και να καλύψουν τις τρέχουσες δαπάνες στήριξης των υπό εκτέλεση έργων».

- Η ρήτρα λήξης ισχύος δεν εφαρμόζεται στα έσοδα που προέρχονται από τους τόκους των κονδυλίων του ΕΤΑ, δεδομένου ότι τα έσοδα αυτά χρησιμοποιούνται αποκλειστικά για «δαπάνες που συνδέονται με τη χρησιμοποίηση των πόρων του 9ου ΕΤΑ», εκτός αν το Συμβούλιο αποφασίσει διαφορετικά (εσωτερική συμφωνία για το 9ο ΕΤΑ, άρθρο 9), ή «καλύπτουν δαπάνες που συνδέονται με το ΕΤΑ» (εσωτερική συμφωνία για το 10ο ΕΤΑ, άρθρο 6)[4].

Δύο διοικητικοί υπάλληλοι της Επιτροπής και πολλοί υπάλληλοι των γαλλικών υπερπόντιων χωρών και εδαφών στην περιοχή του Ειρηνικού που ήταν επιφορτισμένοι με τη διαχείριση των έργων και των προγραμμάτων του 9ου ΕΤΑ στις ΥΧΕ σκοτώθηκαν σε ένα αεροπορικό δυστύχημα στις 9 Αυγούστου 2007. Λόγω αυτής της τραγικής ανωτέρας βίας , προτείνεται επίσης να μετατεθεί η ημερομηνία πέραν της οποίας δεν δύνανται πλέον να αναληφθούν τα κονδύλια του 9ου ΕΤΑ στις 30 Ιουνίου 2008 για έργα και προγράμματα που χρηματοδοτούνται στα γαλλικά ΥΧΕ στα οποία εφαρμόζεται το τέταρτο μέρος της συνθήκης ΕΚ (Νέα Καληδονία και Γαλλική Πολυνησία).

Ως εκ τούτου, η Επιτροπή προτείνει να εγκρίνουν οι αντιπρόσωποι των κυβερνήσεων των κρατών μελών τη συνημμένη απόφαση.

Πρόταση

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

για την τροποποίηση της απόφασης αριθ. 2005/446/ΕΚ της 30ής Μαΐου 2005 για καθορισμό της προθεσμίας ανάληψης των κονδυλίων του 9ου Ευρωπαϊκού Ταμείου Ανάπτυξης (ΕΤΑ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπογράφηκε στην Κοτονού στις 23 Ιουνίου 2000[5], όπως αναθεωρήθηκε στο Λουξεμβούργο στις 25 Ιουνίου 2005[6] (εφεξής «συμφωνία εταιρικής σχέσης ΑΚΕ-ΕΚ»),

την απόφαση του Συμβουλίου της 27ης Νοεμβρίου 2001 για τη σύνδεση των υπερποντίων χωρών και εδαφών με την Ευρωπαϊκή Κοινότητα[7], εφεξής «απόφαση υπερπόντιας σύνδεσης», και ιδίως το άρθρο 33α,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ[8] (εφεξής «εσωτερική συμφωνία για το 9ο ΕΤΑ»), και ιδίως το άρθρο 2 παράγραφος 4,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση της κοινοτικής βοήθειας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[9], (εφεξής «εσωτερική συμφωνία για το 10ο ΕΤΑ»)

Εκτιμώντας τα ακόλουθα:

(1) Η απόφαση των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, αριθ. 2005/446/ΕΚ της 30ής Μαΐου 2005[10] ορίζει την 31η Δεκεμβρίου 2007 ως ημερομηνία πέραν της οποίας τα κονδύλια του 9ου Ευρωπαϊκού Ταμείου Ανάπτυξης (εφεξής «ΕΤΑ») που διαχειρίζεται η Επιτροπή, οι επιδοτήσεις επιτοκίου που διαχειρίζεται η Ευρωπαϊκή Τράπεζα Επενδύσεων (εφεξής «ΕΤΕπ») και τα έσοδα που προέρχονται από τους τόκους επί των εν λόγω πιστώσεων δεν είναι πλέον δυνατόν να αναληφθούν.

(2) Το σημείο 4 του παραρτήματος Iβ (πολυετές χρηματοδοτικό πλαίσιο για την περίοδο 2008-2013) της συμφωνίας εταιρικής σχέσης ΑΚΕ-ΕΚ προβλέπει μία εξαίρεση από τον γενικό κανόνα για τα υπόλοιπα και τα κονδύλια που αποδεσμεύονται μετά την 31η Δεκεμβρίου 2007 τα οποία προέρχονται από το σύστημα εγγύησης της σταθεροποίησης των εσόδων από εξαγωγές βασικών γεωργικών προϊόντων (STABEX) στο πλαίσιο ΕΤΑ παλαιότερων του 9ου ΕΤΑ και τα υπόλοιπα και τις επιστροφές των ποσών που διατέθηκαν για τη χρηματοδότηση της επενδυτικής διευκόλυνσης, εξαιρουμένων των σχετικών επιδοτήσεων επιτοκίων[11].

(3) Το σημείο 4 του παραρτήματος Iβ της συμφωνίας εταιρικής σχέσης ΑΚΕ-ΕΚ προβλέπει επίσης ότι τα ποσά μπορούν να αναληφθούν ενδεχομένως μετά την 31η Δεκεμβρίου 2007 για να διασφαλίσουν την ικανότητα λειτουργίας των υπηρεσιών της ΕΕ και για να καλύψουν τις τρέχουσες δαπάνες στήριξης των υπό εκτέλεση έργων μέχρι την έναρξη ισχύος του 10ου ΕΤΑ.

(4) Η θέση σε ισχύ του 10ου ΕΤΑ μπορεί να μετατεθεί πέραν της 1ης Ιανουαρίου 2008.

(5) Πρέπει να εναρμονιστούν η απόφαση των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, αριθ. 2005/446/ΕΚ της 30ής Μαΐου 2005 και το σημείο 4 του παραρτήματος Iβ της συμφωνίας εταιρικής σχέσης ΑΚΕ-ΕΚ.

(6) Λόγω ανωτέρας βίας , η διαχείριση των έργων και των προγραμμάτων, που χρηματοδοτούνται από κονδύλια που είναι διαθέσιμα στο πλαίσιο του 9ου ΕΤΑ μετά την απόφαση C(2007)3856 της Επιτροπής της 16ης Αυγούστου 2007 για την ανακατανομή των πόρων μετά την ενδιάμεση επανεξέταση αναβλήθηκε για έξι μήνες στις γαλλικές υπερπόντιες χώρες και εδάφη (εφεξής «ΥΧΕ») στην περιοχή του Ειρηνικού στις οποίες εφαρμόζονται οι διατάξεις του τέταρτου μέρους της συνθήκης ΕΚ.

ΑΠΟΦΑΣΙΖΟΥΝ:

Άρθρο μόνο

(1) Τα άρθρα 1 και 2 της απόφασης των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, αριθ. 2005/446/ΕΚ αντικαθίστανται από τα ακόλουθα:

«Άρθρο 1

1. Ως ημερομηνία πέραν της οποίας δεν θα αναληφθούν πλέον τα κονδύλια του 9ου ΕΤΑ που διαχειρίζεται η Επιτροπή ορίζεται η 31η Δεκεμβρίου 2007 με εξαίρεση τα υπόλοιπα και τα κονδύλια που αποδεσμεύονται τα οποία προέρχονται από το σύστημα εγγύησης της σταθεροποίησης των εσόδων από εξαγωγές βασικών γεωργικών προϊόντων (STABEX) στο πλαίσιο ΕΤΑ που προηγούνται του 9ου ΕΤΑ και τα υπόλοιπα των κονδυλίων του 9ου ΕΤΑ για τη χρηματοδότηση των πρωτοβουλιών που αναφέρονται στα έγγραφα ενιαίου προγραμματισμού των γαλλικών ΥΧΕ στην περιοχή του Ειρηνικού. Εν ανάγκη, η ημερομηνία αυτή μπορεί να αναθεωρηθεί.

2. Τα υπόλοιπα και τα κονδύλια που αποδεσμεύονται μετά την 31η Δεκεμβρίου 2007 τα οποία προέρχονται από το σύστημα εγγύησης της σταθεροποίησης των εσόδων από εξαγωγές βασικών γεωργικών προϊόντων (STABEX) στο πλαίσιο ΕΤΑ που προηγούνται του 9ου ΕΤΑ μεταφέρονται στο 10ο ΕΤΑ και κατανέμονται στο ενδεικτικό πρόγραμμα των αντίστοιχων κρατών ΑΚΕ και ΥΧΕ. Η ημερομηνία πέραν της οποίας δεν θα αναληφθούν πλέον τα κονδύλια του 9ου ΕΤΑ που διαχειρίζεται η Επιτροπή για τη χρηματοδότηση των πρωτοβουλιών που αναφέρονται στα έγγραφα ενιαίου προγραμματισμού των γαλλικών ΥΧΕ στην περιοχή του Ειρηνικού είναι η 30ή Ιουνίου 2008.

3. Αν το 10ο ΕΤΑ τεθεί σε ισχύ μετά την 31η Δεκεμβρίου 2007 τα υπόλοιπα του 9ου ΕΤΑ ή προηγούμενων ΕΤΑ και τα κονδύλια που αποδεσμεύονται από έργα στο πλαίσιο αυτών των ΕΤΑ μπορούν να αναληφθούν κατά τη διάρκεια της περιόδου μεταξύ της 31ης Δεκεμβρίου 2007 και της θέσης σε ισχύ του 10ου ΕΤΑ, περίπτωση κατά την οποία θα χρησιμοποιηθούν αποκλειστικά για τη διασφάλιση της ικανότητας λειτουργίας των υπηρεσιών της ΕΕ και για την κάλυψη των δαπανών των υπό εκτέλεση έργων μέχρι τη θέση σε ισχύ του 10ου ΕΤΑ.

4. Τα έσοδα που προέρχονται από τα επιτόκια επί των κονδυλίων του ΕΤΑ θα χρησιμοποιηθούν για την κάλυψη των δαπανών που συνδέονται με τη χρησιμοποίηση των πόρων του 9ου ΕΤΑ σύμφωνα με το άρθρο 9 της εσωτερικής συμφωνίας για το 9ο ΕΤΑ μέχρι τη θέση σε ισχύ του 10ου ΕΤΑ, μετά από την οποία θα χρησιμοποιηθούν για τη στήριξη δαπανών που συνδέονται με το ΕΤΑ όπως προβλέπεται στο άρθρο 6 της εσωτερικής συμφωνίας για το 10ο ΕΤΑ.

Άρθρο 2

(1) Ως ημερομηνία πέραν της οποίας δεν θα αναληφθούν πλέον οι επιδοτήσεις επιτοκίων που διαχειρίζεται η Ευρωπαϊκή Τράπεζα Επενδύσεων (ΕΤΕπ) για να χορηγήσει τους πόρους της επενδυτικής διευκόλυνσης με συμβατικούς όρους, ορίζεται η 31η Δεκεμβρίου 2007 ή η ημερομηνία θέσης σε ισχύ του 10ου ΕΤΑ, ανάλογα με το ποια είναι η μεταγενέστερη. Η ημερομηνία αυτή ενδέχεται, εν ανάγκη, να αναθεωρηθεί.

(2) Τα υπόλοιπα και οι επιστροφές των ποσών που διατέθηκαν για τη χρηματοδότηση της επενδυτικής διευκόλυνσης που διαχειρίζεται η ΕΤΕπ, με εξαίρεση τις σχετικές επιδοτήσεις επιτοκίων μεταφέρονται στο 10ο ΕΤΑ και εξακολουθούν να χορηγούνται για την επενδυτική διευκόλυνση.»

Βρυξέλλες, […]

Εξ ονόματος των κυβερνήσεων των κρατών μελών

Ο Πρόεδρος

[1] ΕΕ L 317 της 15.12.2000, σ. 355.

[2] ΕΕ L 156 της 18.6.2005, σ. 19.

[3] ΕΕ L 247 της 9.9.2006, σ. 22.

[4] ΕΕ L 247 της 9.9.2006, σ. 32.

[5] ΕΕ L 317 της 15.12.2000, σ. 3.

[6] ΕΕ L 209 της 11.8.2005, σ. 27.

[7] ΕΕ L 314 της 30.11.2001, σ. 1, όπως τροποποιήθηκε με την απόφαση 2007/249/ΕΚ του Συμβουλίου της 19ης Μαρτίου 2007, ΕΕ L 109 της 26.4.2007, σ. 33.

[8] ΕΕ L 317 της 15.12.2000, σ. 355.

[9] ΕΕ L 247 της 9.9.2006, σ. 32.

[10] ΕΕ L 156 της 18.6.2005, σ. 19.

[11] Το παράρτημα Iβ είναι αυτό που περιλαμβάνεται στο παράρτημα της απόφασης αριθ. 1/2006 του Συμβουλίου Υπουργών ΑΚΕ-ΕΚ της 2.6.2006, ΕΕ L 247 της 9.9.2006, σ. 22.